Sendt til høringsparterne på høringslisten

| 5. december 2025  Uddannelses- og Forskningsstyrelsen    Jura og Institutionspersonale  Haraldsgade 53 2100 København Ø  Tel. 7231 7800    www.ufm.dk  CVR-nr. 3404 2012  Sagsbehandler  Cecilie Rahbek Wassberg  Tel. 72 31 91 62  cerw@ufm.dk    Ref.-nr.  1112934  Sagsnr.  2025-67704  Deres ref.  CVR-nr.  Cpr.-nr.  Kopi |
| --- |
|  |

|  |
| --- |

**Høring over udkast til ny bekendtgørelse om adgang til videregående kunstneriske uddannelser tilrettelagt på heltid (adgangsbekendtgørelsen)**

Uddannelses- og Forskningsstyrelsen sender hermed udkast til bekendtgørelse om adgang til videregående kunstneriske uddannelser tilrettelagt på heltid i høring.

Den væsentligste ændring er følgende:

* nye regler for afslag/udskrivning af ansøgere/studerende uden lovligt ophold i Danmark.

Styrelsen skal anmode om eventuelle bemærkninger til høringsudkastet sendes til [ufs-hoering@ufm.dk](mailto:ufs-hoering@ufm.dk), cc. [cerw@ufm.dk](mailto:cerw@ufm.dk) med reference til sag 2025-67704 senest

**Fredag den 16. januar 2026, kl. 12:00.**

Spørgsmål til høringsudkastet bedes rettet til undertegnede, Cecilie Rahbek Wassberg, e-mail: [cerw@ufm.dk](mailto:cerw@ufm.dk) og telefonnummer: 72 31 91 62.

Høringen er også offentliggjort på Høringsportalen.dk. Høringssvar fra ikke-ministerielle høringsparter offentliggøres på Høringsportalen efter høringsfristens udløb. Ved afgivelse af høringssvar samtykker høringsparten i, at vedkommendes høringssvar, inkl. navn og evt. angivet adresse eller e-mailadresse offentliggøres på Høringsportalen efter endt høring.

Med venlig hilsen



Cecilie Rahbek Wassberg

Fuldmægtig

**Bemærkninger til ændringer i bestemmelser:**

**§ 2** - Ny procesbestemmelse, som beskriver forudsætningerne for optagelse og indskrivning på en uddannelse. Bestemmelsen er analog til tilsvarende bestemmelser i øvrige adgangsbekendtgørelser.

**§ 4, stk. 2** – ny bestemmelse, som vedrører personer, som ikke har lovligt opholdsgrundlag i Danmark. Bestemmelsen skal forhindre, at ansøgere uden lovligt opholdsgrundlag kan blive optaget på en videregående uddannelse, og at indskrevne studerende bliver udskrevet, hvis de mister deres lovlige opholdsgrundlag i Danmark.

Ud over tilføjelsen i § 4, stk. 2, er der derfor også et nyt nr. 7 i udskrivningsbestemmelsen (§ 39). Reglerne følger af lovforslag L5 stillet af udlændinge- og integrationsministeren, som forventes vedtaget af Folketinget inden jul og med ikrafttrædelse den 1. januar 2026.

Den nye regel er møntet på personer, der opholder sig i Danmark uden lovligt opholdsgrundlag (f.eks. udviste borgere, som ikke er udrejst), men ikke ansøgere eller studerende, der ikke bor i landet. Reglen skal således ikke forstås sådan, at der skal bestå et absolut krav om lovligt opholdsgrundlag i Danmark som forudsætning for at blive optaget på eller være studerende på en videregående uddannelse i Danmark.

Det er hensigten, at administrationen af reglen vil blive it-understøttet i CPR-registeret. Styrelsen vil vende tilbage med yderligere information om, hvordan sager af denne karakter skal håndteres, når systemet er blevet implementeret.

**§ 6, stk. 2** – det er præciseret, at specifikke adgangskrav i form af enkeltfag fra enten gymnasial eksamen eller enkeltfag fra adgangskursus til visse videregående uddannelser skal vurderes bestået i overensstemmelse med det beståkrav, som er fastsat for den gymnasiale eksamen henholdsvis fastsat i bekendtgørelse om adgangskursus og adgangseksamen til visse videregående uddannelser.

**§ 11 –** ny bestemmelse vedrørende rangering af ansøgere med gennemført kandidatuddannelse.

**§ 18, stk. 2** – af hensyn til de studerende foreslås det, at tilbud om en studieplads til ansøgere på standby-listen begrænses til 2 uger efter studiestart. Dette foreslås, for at den studerende får de bedste studiebetingelser, og kan være med til studiestart på uddannelsen for at sikre en god tilknytning til holdet.

**§ 21, stk. 2, og § 31, stk. 2 og 3**, ændres ”udvælgelseskriterier” til ”rangeringskriterier” for at følge terminologien i forhold til, at det er institutionerne som rangerer ansøgerne efter kriterier, jf. § 21, stk. 2, og § 26, stk. 1.

**Bemærkninger til bilag 1:**

Det foreslås, at det fremgår af bilaget, at adgangsgrundlaget er en gymnasial eksamen.